Broj: 711-I-1831-P-344/22-02-19

Zagreb, 28. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Tončice Božić i Aleksandre Jozić-Ileković kao članica Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev Mirte Štrk, zamjenice pročelnika Grada Vinkovci,** za davanjem očitovanja Povjerenstva,na 181. sjednici održanoj dana 28. srpnja 2022.g., daje sljedeće

**OČITOVANJE**

**S obzirom na ovlasti i položaj privremenog ravnatelja ustanove,** **propisan člankom 15. Zakona o ustanovama („Narodne novine“, broj 76/93, 29/97, 47/99, 35/08, 127/19), Mirta Štrk, privremena ravnateljica Agencije za razvoj Grada Vinkovaca, ne smatra se obveznikom u smislu odredbe članka 3. stavka 1. podstavka 63. ZSSI-a.**

Obrazloženje

Zahtjev za očitovanjem podnijela je Mirta Štrk, zamjenica pročelnika Grada Vinkovaca. U Povjerenstvu je zahtjev zaprimljen 20. srpnja 2022.g. pod poslovnim brojem 711-U-6866-P-344/22-01-4, povodom kojeg se vodi predmet broj P-344/22.

Člankom 3. stavkom 1. i 2. ZSSI-a propisano je tko se sve smatra obveznikom ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica postavlja upit je li sukladno članku 3. ZSSI-a kao privremena ravnateljica Agencije za razvoj i investicije Grada Vinkovaca obveznica ZSSI-a. Podnositeljica navodi kako je zaposlena kao službenica u Gradu Vinkovcima koji je ujedno i osnivač ustanove te da će ustanova najvjerojatnije biti brisana iz sudskog registra. Nadalje, podnositeljica postavlja upit ima li kao službenica pravo na primanje dodatnih naknada kao što su božićnica i regres.

Uvidom u sudski registar Trgovačkog suda u Osijek utvrđeno je da je pod brojem MBS: 030135500 upisano trgovačko društvo Agencija za razvoj i investicije grada Vinkovaca VIA d.o.o. čiji je osnivač Grad Vinkovci, dok je u sudskom registru istog Trgovačkog suda pod brojem MBS:030204974 upisana ustanova Agencija za razvoj grada Vinkovaca čiji je osnivač također Grada Vinkovci, a kao osoba ovlaštena za zastupanje upisana je Mirta Štrk, koja zastupa ustanovu kao privremena ravnateljica.

Člankom 15. Zakona o ustanovama propisano je da osnivač imenuje privremenog ravnatelja ustanove, koji je ovlašten pod nadzorom osnivača obaviti pripreme za početak rada ustanove, a posebno pribaviti potrebne dozvole za početak rada, te podnijeti prijavu za upis u sudski registar. Stavkom 2. istoga članka propisano je da osnivač može i sam obaviti pripreme za početak rada ustanove i podnijeti prijavu za upis u sudski registar.

Člankom 37. Zakona o ustanovama propisano je da ravnatelj organizira i vodi rad i poslovanje ustanove, predstavlja i zastupa ustanovu, poduzima sve pravne radnje u ime i za račun ustanove, zastupa ustanovu u svim postupcima pred sudovima i ovlaštenim javnopravnim tijelima te da je ravnatelj odgovoran za zakonitost rada ustanove.

Člankom 8. Zakona o ustanovama propisano je da osnivač javne ustanove iz članka 7. stavka 1. točke 2. i 3. tog Zakona dužan zatražiti prethodnu ocjenu sukladnosti akta o osnivanju sa zakonom od tijela državne uprave u čijem je djelokrugu djelatnost javne ustanove u osnivanju.

Člankom 3. stavkom 1. podstavkom 63. ZSSI-a propisano je da su ravnatelji odnosno predsjednici uprava regionalnih i lokalnih razvojnih agencija obveznici ZSSI-a.

Uvidom u Odluku o osnivanju javne ustanove Agencija za razvoj grada Vinkovaca KLASA: 024-01/18-01/02, URBROJ: 2188/01-01-18-2 od 29. siječnja 2018.g. utvrđeno je da su tijela Agencije Upravno vijeće i ravnatelj te da ravnatelj vodi poslovanje Agencije.

Uvidom u Rješenje Ministarstva regionalnog razvoja i fondova Europske unije KLASA: UP/I-023-01/18-01/1, URBROJ: 538-06-1-2/221-18-2 od 13. ožujka 2018.g. utvrđeno je da je navedeno Ministarstvo utvrdilo da je navedena ustanova sukladna s odredbama Zakona o ustanovama.

Povjerenstvo ističe kako je uvidom u popis djelatnosti registriranih pri sudskom registru Trgovačkog suda u Osijeku kao i činjenicu da je za davanje suglasnosti odluke o osnivanju ustanove s odredbama Zakona o ustanovama nadležno Ministarstvo regionalnog razvoja i fondova Europske unije, utvrdilo da je predmetna ustanova zapravo razvojna agencija osnovana od strane jedinice lokalne samouprave. Slijedom navedenog, ravnatelj takve ustanove smatra se obveznikom iz članka 3. stavka 1. podstavka 63 ZSSI-a.

Međutim, Povjerenstvo ističe kako privremeni ravnatelj ustanove obavlja poslove koji se, sukladno Zakonu o ustanovama, sastoje isključivo od pripremnih radnji za početak rada ustanove i to pod nadzorom osnivača te stoga privremeni ravnatelj nije u svojim ovlastima izjednačen s ravnateljem ustanove.

Slijedom navedenog, Povjerenstvo je donijelo očitovanje da se Mirta Štrk kao privremena ravnateljica Agencije za razvoj Grada Vinkovaca ne smatra obveznikom u smislu odredbe članka 3. stavka 1. podstavka 63. ZSSI-a.

Povjerenstvo pritom napominje da ukoliko se podnositeljica imenuje za ravnateljicu ustanove ista postaje obveznicom ZSSI-a i dužna je postupati sukladno odredbama toga Zakona.

U odnosu na primanje dodatnih naknada Povjerenstvo ističe kako je zabranu ili dopuštenje primanja istih ovlašteno utvrđivati samo u odnosu na obveznike zakona, a ne i službenike lokalnih i područnih (regionalnih) jedinica lokalne samouprave.

Slijedom navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana